इस जीत के साथ ग्रुप-डी की अंकतालिका में अर्जेंटीना 4 अंकों के साथ दूसरे स्थान पर रही, वहीं टॉप पर क्रोएशिया (7 अंक) ने जगह बनाई। नाइजीरिया की 3 मैचों में यह दूसरी हार है और टीम 3 अंकों के साथ तीसरे स्थान पर रही। दिग्गज फुटबॉलर अर्जेंटीना के कैप्टन मेसी ने मैच के 14वें मिनट में दनदनाता हुआ गोल किया।हाफ टाइम तक स्कोर 1-0 से अर्जेंटीना के पक्ष में रहा लेकिन नाइजीरिया के विक्टर मोसेस ने 51वें मिनट में पेनल्टी पर गोल कर स्कोर 1-1 से बराबर कर दिया। मैच समाप्ति से कुछ मिनट पहले तक ऐसा लग रहा था कि मुकाबला ड्रॉ रहेगा लेकिन फिर मार्कोस रोजो ने शानदार अंदाज में 87वें मिनट में गोल कर अर्जेंटीना को 2-1 से आगे कर दिया और टीम ने इस बढ़त को अंत तक बरकरार रखा।